《送台倅赵叔明趋朝》
宋代·高文虎

羲轮正弭节，别驾忽扬鞭。
游从亦雨暑，朋盍知何年。
欲叙情缱绻，难得形周旋。
谱系玉为牒，辉华珠在渊。
汉家子骏才，今世德麟贤。
扆倅丹丘地，平分刺史天。
婉画迈前辈，阴功培后缘。
人或得其一，君亦几於全。
微凉起天末，独热趋日边。
石桥礼尊者，琼台访遗仙。
高张天姥盖，稳泛雪溪船。
稽山万塍稻，镜湖千顷莲。
行庖击小鲜，触境乱鸣蝉。
应酬图画中，怀想冕旒前。
早渡月千里，晴帆风一川。
清都郁佳气，绛阙锁祥烟。
放朝上合后，反谒岩廊先。
诸公竞罗致，百辟会班联。
托契荷倾盖，为僚因赘员。
犹凭六六鱼，寄问我沈绵。

作者简介：宋明州鄞县人，字炳如，一作炳儒。高闶从子。闻见博洽，多识典故。高宗绍兴三十年进士。调吴兴主簿。孝宗朝为太学博士兼国史院编修官，与修《四朝国史》。擢将作丞兼实录院检讨官，修《高宗实录》。又兼玉牒所检讨官，修《神宗玉牒》及《徽宗玉牒》。宁宗即位，历迁国子祭酒、中书舍人、实录院同修撰、同修国史等职。后以台臣言夺职。